Matemaatikaõpetajate päevad
2024-11-14 00:00 - 2024-11-16 23:59 (Europe/Tallinn)
Matemaatikaõpetajate päevad Tartus
14.–16. novembrini 2024
Kallid matemaatikaõpetajad ja matemaatikaharidusest huvitatud!
50. matemaatikaõpetajate sügispäevad toimuvad ülikoolilinnas Tartus. Sügispäevad on pühendatud Eesti koolimatemaatika arendaja, professor Olaf Prinitsa 100. sünniaastapäevale. See eriline sündmus toob kokku matemaatikaõpetajad ja hariduse entusiastid, et jagada kogemusi, kuulata inspireerivaid ettekandeid ja osaleda aruteludes.
Selle aasta juubelihõngulised sügispäevad toimuvad kokku kolmel päeval, pakkudes huvitavaid ettekandeid nii meie endi ekspertidelt Eestist kui külalistelt Euroopast.
https://matemaatika.eu/kmu/kmu-suvepaevad-op_paevad/

Noorsootöö nädal
2024-11-14 00:00 - 2024-11-17 23:59
14.–17. november – noorsootöö nädal.

Soome-ugri keelte ja murrete sümpoosion “Sõnad ja sugulased”
2024-11-14 10:30 - 16:30
14. novembril toimub Eesti Keele Instituudis soome-ugri keelte ja murrete sümpoosion “Sõnad ja sugulased”, mis keskendub sõnavara ja etümoloogia küsimustele.
Ettekandeid peavad keeleteadlased Eesti Keele Instituudist, Tartu Ülikoolist, Eesti Kirjandusmuuseumist ja Helsingi Ülikoolist. Plenaarettekande “Missing relatives – reconstructing Proto-Uralic kinship terms and patterns” peab Helsingi Ülikooli teadur Niklas Metsäranta.
Niklas Metsäranta on Helsingi Ülikooli Uurali keelte kogukondade sugulussidemeid uuriva interdistsiplinaarse uurimisrühma KINURA liige ja juhib teadusprojekti “Sana ja sen johdos – Uralilaisen kantakielen sananjohtojärjestelmä”, mis tegeleb Uurali algkeele sõnatuletussüsteemi rekonstrueerimisega. Samuti on ta osalenud rahvusvahelise sugulussõnavara andmebaasi Kinbank loomises.
Sümpoosion toimub Eesti Keele Instituudi sinises saalis. Osavõtt on tasuta. Palume osalemine registreerida hiljemalt 11. novembriks https://bit.ly/sügissümpoosion2024.
Tutvu teesidega SIIN.
AJAKAVA
10.40–11.00 Registreerumine, tervituskohv
11.00–11.10 Tervitus, avasõnad (Eesti Keele Instituudi teadus- ja arendusjuht Martin Eessalu)
11.10–12.10 Plenaarettekanne. Niklas Metsäranta (Helsingi Ülikool) “Missing relatives – reconstructing Proto-Uralic kinship terms and patterns”
12.10–12.40 Gerson Klumpp (Tartu Ülikool) “Three 18th century Kamas female in-law terms”
12.40–13.10 Helina Harend (Eesti Kirjandusmuuseum, Tartu Ülikool), Karl Pajusalu (Tartu Ülikool), Mari Väina (Eesti Kirjandusmuuseum) “Enne ’ema’ eesti ja vadja rahvalaulude keeles”
13.10–14.00 lõuna
14.00–14.30 Iris Metsmägi (Eesti Keele Instituut) “Tähelepanekuid eesti onomatopoeetiliste sõnade moodustussuhetest”
14.30–15.00 Santeri Junttila (Eesti Keele Instituut, Helsingi Ülikool) “Eesti lehvima, soome leuhua, liehua verbide germaani päritolu”
15.00–15.05 sirutuspaus
15.05–15.35 Jüri Viikberg (Eesti Keele Instituut) “Konkureerivad laensõnad pirni ja kirsi näitel”
15.35–16.05 Sven-Erik Soosaar (Eesti Keele Instituut) “‘Ema’ ja ‘isa’ tuletusalusena ja liitsõnaosana liivi keeles”
16.05–16.30 Lõppsõnad, lahkumiskohv

Minikonverents „Teatri võimalikkusest väikelinnas”
2024-11-14 15:30 - 18:30
Rakvere Teater korraldab minikonverentsi „Teatri võimalikkusest väikelinnas”
Neljapäeval, 14. novembril kell 15.30 on Rakvere Teatri kohvikusse oodatud kõik need, kes soovivad kaasa mõelda ja rääkida väikelinnades tegutsevate teatrite oleviku ja tuleviku üle.
Konverentsil keskendutakse küsimusele, kuidas on väikelinnade teatrites võimalik ellujäämise kõrval tegelda teatrikunstiga, kui kogu riik väljaspool üksikuid tõmbekeskusi ääremaastub. Kuidas oma nõrkusi tugevusteks pöörata ja kas suurematest linnadest eemal on Eestis üldse teatrit vaja? Või millist? Samuti puudutatakse teatri ja kogukonna suhteid.
„Esinejad käsitlevad oma ettekannetes probleeme, millega väikelinnade teatritel on tulnud rinda pista, et alles jääda. Fantaseeritakse ka tuleviku üle, mis väikelinnade teatreid kärpetingimustes ees ootab. Kuidas mõjutavad kärped tegelikkuses meie homset repertuaari ja Eesti teatripilti tervikuna?” jagas Rakvere Teatri direktor Velvo Väli.
Konverentsil esinevad ettekannetega Roland Leesment (Endla Teater), Piret Rauk (Kuressaare Teater), Märt Meos (Narva Vaba Lava), Ingomar Vihmar (Endla Teater), Mariliis Peterson (Paide Teater), Tarmo Tagamets (MTÜ Müüdud Naer ja Võru Linnateater) ja Pille-Riin Purje (väikelinnade teatrite vaataja).
Minikonverentsi lõpetab vestlusring, mida modereerib Joonas Hellerma.
Konverentsil osalemine on tasuta. Lisainfot leiab Rakvere Teatri kodulehelt.

Kutseõpetajate konverents “Kutsehariduse süda on õpetaja – kohtume Eestimaa südames”
2024-11-15 00:00 - 23:59
300 kutseõpetajat kogunevad Paides konverentsile
15. novembril korraldatakse Paides konverents, mille eesmärk on rääkida õpetajatöö eripäradest kutsekoolides ja rõhutada nende tähtsust Eesti hariduses.
“Õpetajal on kutsekoolis keskne roll ja õpetaja töö kutsekoolis on üldhariduskooli omast erinev, seda nii sisuliselt kui ka seadusandlusest tulenevalt,“ rääkis konverentsi korraldava Eesti Kutseõppe Edendamise Ühingu esimees Kuno Rooba. „Praegu on käimas kutseõpetaja karjäärimudeli koostamine ning see on üks teemadest, mille me arutlusele tahame võtta.“
„Käimas on ka kutsehariduse reform, mis kahtlemata on pannud paljud õpetajad muretsema,“ märkis Rooba. „Tahame, et konverentsi tonaalsus oleks positiivne ja edasivaatav ning ühtlasi ka tänu õpetajatele töö eest, mida nad iga päev teevad.“
Teiste seas esinevad kirjanikust kutseõpetajaks saanud Kati Saara Murutar (Kehtna Kutsehariduskeskus), aasta kutseõpetaja Anne Rudanovski (Tartu Kunstikool), tööõnnespetsialist Tiina Saar-Veelmaa jt.
Konverentsi lõpus esineb õpetajatele Puuluup.
Konverentsil “Kutsehariduse süda on õpetaja – kohtume Eestimaa südames” osalevad kutseõpetajad 26 koolist. Nii suurt kutseõpetajatele suunatud üritust ei ole Eestis varem korraldatud.
Konverentsi kava https://ekey.ee/ekeu-korraldab-paides-kutseopetajate-konverentsi/

Matemaatikavõistlus Balti Tee
2024-11-15 00:00 - 2024-11-17 23:59
Rahvusvaheline matemaatikavõistlus Balti Tee toob Tartusse võistlema gümnasistid üle Euroopa
15.–17. novembrini toimub Tartus rahvusvaheline matemaatikavõistlus Balti Tee, kus võtavad võistkondades mõõtu 11 riigi gümnasistid.
Võistluspäev on 16. novembril, mil lahendatakse ülesandeid 4 tunni ja 30 minuti jooksul. Pühapäeval, 17. novembril kl 17 toimub ülikooli aulas pidulik lõputseremoonia, kus auhinnad annab üle vabariigi presidendi abikaasa, laste ja noorte annete arendamise patroon Sirje Karis.
Auhinnatseremoonial peavad tervituskõne Sirje Karis ja teaduskooli direktor Ana Valdmann. Muusikalise vahepala esitab Eesti võistkonna liige, Hugo Treffneri Gümnaasiumi õpilane Ervin Ivanov. Loengu „Kuidas leida tee metsast välja? Matemaatiline lähenemine“ peab Tartu Ülikooli matemaatika ja statistika instituudi vilistlane Hendrik Vija.
Erinevalt teistest matemaatikavõistlustest on tegu võistkondliku mõõduvõtuga, mille käigus saavad õpilased arendada nii probleemide lahendamise kui ka rühmas töötamise oskust. Tänavu on esindatud võistkonnad Eestist, Ukrainast, Taanist, Soomest, Saksamaalt, Lätist, Leedust, Norrast, Poolast, Rootsist ja Islandilt. Igast riigist osaleb viis õpilast, keda saadavad kaks täiskasvanut: võistkonna juht ja asejuht. Eesti võistkonda kuuluvad Kaarel Toomet, Madis Roosma, Mattias Jõgi, Artur Bentsa ja Ervin Ivanov, keda juhendavad Martin Rahe ja Aleksei Ganyukov.
Gümnasistidele mõeldud matemaatikavõistlus Balti Tee sai alguse 1990. aastal, et mäletada ja mälestada Balti ketti – rahumeelset meeleavaldust Balti riikide iseseisvuse toetuseks. Võistlus sümboliseerib rahvusvahelise koostöö ja teaduse tähtsust rahu saavutamisel.
Võistlust korraldab iga aasta erinev osalejariik. Tartu on Balti Tee võistlusel osalejaid võõrustanud aastatel 1991, 1994, 2002 ja 2012.
Tartu Ülikooli teaduskool kutsub kõiki huvilisi jälgima võistluse kulgu veebilehel bw2024.olympiaadid.ut.ee.

Kutsehariduse häkaton
2024-11-15 00:00 - 2024-11-17 23:59
Tallinna Ülikool, Tallinna Tehnikaülikool ja EdTech Estonia korraldavad 15.–17. novembrini rahvusvahelise kutsehariduse teemalise häkatoni, kus 48 tunni jooksul töötatakse ja katsetatakse uudseid ideid, mis parandavad kutsehariduse kvaliteeti ja kättesaadavust ning pakuvad haridusprobleemidele uusi lahendusi.
Häkatoni projektijuhi Janika Leoste sõnul on osalejatele püstitatud mitu väljakutset. „Meie eesmärk on jõuda lahendusteni, mis toetavad kutsehariduse populariseerimist ja tulevikutööks vajalike kutseoskuste arendamist. Samuti otsime kolme päeva jooksul TalTechi innovatsiooni- ja ettevõtluskeskuses Mektory ja Tallinna Ülikoolis ideid, mis suurendavad jätkusuutliku ja ajakohastamist võimaldava õppevara kättesaadavust, toetaksid kutseõpetajaid ja nende järelkasvu ning toetaksid õppekavade loomise ja rakendamisega seotud murekohtade lahendamist,“ lisas Leoste.
Haridus- ja Teadusministeeriumi kutsehariduse valdkonna juht Marit Kuusk märkis, et kutseharidusreform ja haridusinnovatsioon käivad käsikäes, sest tööturg ja selle vajadused on pidevas muutumises. „Riik on võtnud sihiks siduda kutseharidust senisest enam teiste haridustasemetega, et teoreetiline ja praktiline õpe veelgi enam tööturu vajadustega liita. Paindlikkus, personaliseeritud õpe ja õppijakeskne lähenemine annavad aluse innovaatilisteks ideedeks ja aitavad muuta kutseharidust atraktiivsemaks,“ rääkis Kuusk.
EdTech Estonia esindaja Omari Loid sõnas, et täna seisame silmitsi olukorraga, kus haridussüsteemi ressursivajadused ületavad meie praegusi võimalusi. Ta nentis, et õpetajate töökoormus on juba praegu kriitiliselt kõrge ning lähitulevikus pole näha märkimisväärset õpetajate arvu kasvu. “Seetõttu on hädavajalik leida viise, kuidas olemasolevaid ressursse nutikamalt kasutada – just siin tuleb mängu haridustehnoloogia võimekus. Käesolev häkaton pakub ainulaadset võimalust leida ja katsetada innovaatilisi lahendusi, mis aitavad meil haridusressursse optimaalsemalt kasutada ning seeläbi õpetajate koormust leevendada,” ütles Loid.
Kutsehariduse teemalisel häkatonile on tulemas ligi 200 osalejat (kellest pooled on tudengid) Eestist, Hispaaniast, Suurbritanniast, Armeeniast, Hiinast, Mehhikost, Indiast, Leedust, Lätist, Hollandist, Rootsist jt riikidest. Kutsehariduse jaoks asuvad lahendusi otsima kutsehariduse eksperdid, koolijuhid, õpetajad ja õppurid, tudengid, tarkvaraarendajad, kasutajakogemuse spetsialistid, ärijuhid, haridustehnoloogid ja poliitikakujundajad. Meeskondi toetavad 20 mentorit ning žürii kuulutab parimad lahendused välja pühapäeval, 17. novembril Tallinna Ülikoolis.
Häkatoni korraldusega on seotud Haridus- ja Teadusministeerium, EdTech Estonia, Tallinna Ülikool, Tallinna Tehnikaülikool ja DigiEduhack 2024 koos Euroopa Sotsiaalfondiga. Häkatonil osalejate auhinnad panevad välja Haridus- ja Teadusministeerium, Tallinna Ülikooli haridusteaduste instituut, EdTech Estonia, Tallinna Haridusamet, Energia Avastuskeskus, Tallinna Tehnikaülikool, Miltton, sTARTUp Day, Bonsay Technologies, Machine Learners, Tartu Rakenduslik Kolledž, Eesti Merekool ja Astangu Kutserehabilitatsiooni Keskus.
Tallinnas toimuv haridushäkaton on osa üleeuroopalisest digihariduse häkatonide nädalast DigiEduHack 2024, mis lõppeb 17. novembril. Selle jooksul korraldatakse üle 50 häkatoni, kus on üle 1000 osaleja 26 riigist. DigiEduHack on Euroopa Komisjoni toetatud haridusliikumine, mille eesmärk on edendada innovatsiooni, koostööd ja loovust ning juhtida positiivseid muutusi digihariduses.
Häkatoni veebileht

Teaduskommunikatsiooni konverents 2024
2024-11-15 10:00 - 17:00
Teaduskommunikatsiooni konverents 2024
Tänavune teaduskommunikatsiooni konverents “Teaduskommunikatsiooni järelkasv: kust tulevad ja kuhu kaovad teaduskommunikaatorid?” toimub 15. novembril Tartus, V Spa konverentsikeskuses.
Selleaastane teaduskommunikatsiooni konverents keskendub sellele, kuidas tagada teaduskommunikatsiooni valdkonna järjepidev areng. Konverentsi peaesineja on Ameerika kirjanik ja õppejõud Seth Mnookin Massachusettsi Tehnoloogiainstituudist (MIT). Alates 2017. aastast on ta MIT-s meediauuringute ja -kirjutamise professor ning instituudi teaduskirjutamise magistriprogrammi direktor. Lisaks koostööle Vanity Fair’i ja Undark taskuhäälinguga on Mnookin avaldanud kolm raamatut: „Hard News“ (2004), „Feeding the Monster“ (2006) ja „The Panic Virus“ (2011).
Konverentsi fookus:

Kuidas leitakse tee teaduskommunikatsioonini?
Millised oskused on vajalikud edukaks teaduskommunikatsiooniks?
Kuidas tagada uue põlvkonna teaduskommunikatsiooni jätkusuutlikkus?
Millised on teaduskommunikatsiooni ja -kirjutamise suundumused?

Konverentsi struktuur järgib ringi metafoori. Üritame leida vastuseid küsimustele kust algab teaduskommunikaatori tee, kuidas püsib motivatsioon sellega tegelemiseks, millised on demotivaatorid, mille tõttu valdkonnast lahkutakse ja teisalt – millised on inspiratsiooniallikad alal tegutsemiseks.
Konverentsi raames toimub ka traditsiooniline Eesti teaduse populariseerimise auhindade üleandmine.
Konverentsi saab jälgida otseülekande vahendusel ETAGi YouTube’i kanalil ning jääb hiljem ka järelvaadatavaks.
Konverentsil osalemine on tasuta.
Päevakava:
7.45 – Väljub buss Tallinnast Tartusse (G. Otsa tn, Estonia teatri juurest)
10.00 – Registreerumine ja tervituskohv
10.30 – Konverentsi avamine ja sissejuhatus: moderaator Joosep Värk (ERRi ajakirjanik ja saatejuht) ja Anu Noorma (Eesti Teadusagentuuri juhatuse esimees)
10.40 – Ettekanded: Seth Mnookin (professor, Massachusetts Institute of Technology), Erik Abner (Tartu Ülikooli geneetikateadlane), Piret Ehrenpreis (Tartu Ülikooli teaduskommunikatsiooni nõunik), Annely Allik (Eesti Teadusagentuuri teaduskommunikatsiooni osakonnajuhataja)
12.10 – Lõuna
13.10 – Ettekanded: Kaire Uusen (Tallinna Tehnikaülikooli teaduskommunikatsiooni juht), Arko Olesk (Tallinna Ülikooli teaduskommunikatsiooni vanemteadur) ja Marju Himma (Tartu Ülikooli ajakirjandusuuringute kaasprofessor, Eesti Päevalehe arvamustoimetuse juhataja)
13.55 – rektoraatide paneeldiskussioon: Tõnu Esko (Tartu Ülikooli arendusprorektor), Tiit Lukk (TalTechi teadusprorektor), Anu Allas (Eesti Kunstiakadeemia teadusprorektor), Aija Sakova (Tallinna Ülikooli ettevõtluskoostöö ja teadmussiirde juht), Rein Drenkhan (Eesti Maaülikooli teadusprorektor) jt
15.10 – Aare Baumeri (Energia Avastuskeskuse teadus- ja arendusjuht) inspiratsioonikõne (Eesti teaduse populariseerija elutöö preemia 2023)
15.20 – Sirutuspaus
15.30 – Eesti teaduse populariseerimise auhindade, Eesti Teadusajakirjanike Seltsi auhinna “Ökul” ning Tartu observatooriumi ja ESERO Eesti tunnustuse “Linnutee Täht” üleandmine
16.15 – Pidulik vastuvõtt
17.15 – Väljub buss Tartust Tallinna (saabub G. Otsa tn, Estonia teatri juurde)

Konverents „Johan Kõpp 150 – rektor, peapiiskop ja kirjamees“
2024-11-15 10:30 - 17:00
Konverents „Johan Kõpp 150 – rektor, peapiiskop ja kirjamees“
15. novembril toimub Tartu Ülikooli muuseumi valges saalis konverents, mis on pühendatud rektori, produktiivse kirjamehe ja aktiivse ühiskonnategelase Johan Kõpu 150. sünniaastapäevale.
Johan Kõpp kuulub samasse põlvkonda Jaan Tõnissoni, Peeter Põllu, Konstantin Pätsi, Heinrich Koppeli ning paljude teiste Eesti riigijuhtide ja ühiskonnategelastega, kes astusid avalikku ellu 19. sajandi viimasel kümnendil ja mõjutasid Eesti elu järgneva poolesaja aasta jooksul. Kõpu eestvedamisel ehitati Eesti omariikluse ajal üles emakeelne Tartu Ülikool ja Eesti luteri vaba rahvakirik. Aastatel 1928–1937 oli Kõpp Tartu Ülikooli rektor, teenides selles ametis kolm ametiaega. 1939. aastal valiti ta luteri kiriku piiskopiks. 1944. aastal jätkas ta Eestist põgenemise järel Eesti pagulasühiskonna ühe liidri ja luteri pagulaskiriku juhi ametis, olles aktiivne kõrge vanuseni.
1954. aastal, kui eesti pagulaskond Rootsis tähistas Johan Kõpu 80. sünnipäeva, löödi tema auks juubelimedal. Konverentsil annab peapiiskop Urmas Viilma selle medali üle Tartu Ülikoolile, rõhutades sellega vabaduse ja iseseisvuse tähtsust ning meenutades Kõpu olulist rolli ülikooli ajaloos.
Konverentsi ajakava
10.30–11.00 saabumine ja tervituskohv
11.00–11.30 avasõnad: rektor Toomas Asser, peapiiskop Urmas Viilma ja Eesti Üliõpilaste Seltsi vilistlaskogu esimees Kaarel Vanamölder. Johan Kõpu juubelimedali üleandmine.
11.30–12.00 Urmas Vadi, „Kohtumine Laiuse kiriklas“
12.00–12.30 Krista Aru, „Johan Kõpp ja Eesti haritlaskond 19. sajandi lõpus ja 20. sajandi alguses“
12.30–13.00 Indrek Elling, „100 aastat hiljem: Juhan Kõpu „Eesti Üliõpilaste Seltsi ajalugu 1870–1905““
13.00–13.15 esineb Eesti Üliõpilaste Seltsi meeskvartett
13.15–14.00 lõuna
14.00–14.30 Olga Schihalejev, „Ühe jalaga tulevikus – Johan Kõpu roll usuõpetuse uuendajana“
14.30–15.00 Ago Pajur, „Tartu Ülikool rektor Johan Kõpu ajal“
15.00–15.30 Priit Rohtmets, „Johan Kõpp ja Eesti saatuseaasta 1944“
15.30–16.00 kohvipaus
16.00–16.30 Janis Tobreluts, „Johan Kõpu käsikirjaline pärand ja selle saatus“
16.30–17.00 Margit Nirgi, „Johan Kõpu mälestuste radadel“
Konverentsi korraldab Tartu Ülikooli usuteaduskond koostöös Eesti Üliõpilaste Seltsi ja Eesti Evangeelse Luterliku Kirikuga.

Eesti keele õpetajate sügiskonverents "Lugemis- ja kirjutamisoskuse tulevik häguste allikate ääres"
2024-11-15 11:00 - 17:00
Eesti keele õpetajate sügiskonverents “Lugemis- ja kirjutamisoskuse tulevik häguste allikate ääres”
15. novembril toimub eesti keele õpetajate sügiskonverents “Lugemis- ja kirjutamisoskuse tulevik häguste allikate ääres”. Kohtume kell 11–17 Tartu Ülikooli raamatukogu konverentsisaalis. Konverentsil on ettekandeid lugemis- ja ​kirjutamisoskusest, tekstiroboti kasutamisest, uurimistöödest ning allikate põhjal kirjutamisest. Enne konverentsi pakutakse tervituskohvi ning on võimalik tutvuda kirjastuste väljapanekuga. Registreerumistähtaeg on 1. november.
https://keel.ut.ee/et/sisu/eesti-keele-opetajate-sugiskonverents-lugemis-ja-kirjutamisoskuse-tulevik-haguste-allikate

Konverents "Meil on lootust üheskoos"
2024-11-15 11:00 - 18:00
Eesti Kultuuri Koda avas registreerumise konverentsile “Meil on lootust üheskoos” 15.11 Pärnus
15. novembril kell 11–18 korraldab Eesti Kultuuri Koda X aastakonverentsi “Meil on lootust üheskoos!” Pärnus Estonia konverentsisaalis (Resort Hotel ja Spa, Tammsaare puiestee 4a). Peaettekande teemal “Julgus olla vaba” teeb rahvusvaheliselt tunnustatud helilooja, produtsent ja dirigent Kristjan Järvi. Konverentsil arutavad Anneli Lepp, Aule Kink, Daisy Järva, Egge Kulbok-Lattik, Heli Tooman, Imbi Paju, Ivar Tröner, Kuldar Leis, Mare Mätas, Pille Lill, Riina Rand, Saale Kareda, Silvia Lotman, Tiiu Kuurme, Toomas Mitt, Urmas Sukles ja Ülle Juht.
Elame eksistentsiaalsete muutuste ajastul. Tehnoloogia kiire areng, majanduskriis, sõjad, planeedi ressursside vähenemine ja nende ebavõrdne jagunemine on tekitamas järjest süvenevaid pingeid ja polariseerumist, tunnetatav on ebavõrdsus ühiskonnas. Kuidas kestlikult arendada kihistunud ja erimeelsustes ühiskonda? Mis saab piirkondadest, kus pole enam kooli ega kultuurimaja? Kuidas saavad erinevad valdkonnad sh turism ja kultuuriturism olla abiks kogukondadele, ettevõtjatele ning riigile? Kuhu on Eesti vaimukultuur teel? Milline võiks olla arengutee, mis põhineb üksteise mõistmisel ja koostööl?
Konverentsi kolmes paneelis arutatakse teemadel:
– Paikkondlik kultuuri- ja hariduskorraldus Eestis – Tiiu Kuurme (PhD, kasvatusteadlane, Eesti Kultuuri Koja eestseisuse liige), Ülle Juht (Vormsi Vallavalitsuses kultuuri- ja kogukonnaspetsialist, Eesti Kultuuri Koja eestseisuse liige), Toomas Mitt (Tõstamaa keskkooli direktor), Aule Kink (Häädemeeste keskkooli direktor), Mare Mätas (Kihnu pärimuskultuuri edendaja), vestlust juhib Egge Kulbok-Lattik (PhD, kultuurisotsioloog, Eesti Kultuuri Koja juhatuse liige)
– Pärnu kui Euroopa kultuurikuurort – Daisy Järva (kultuuriturismi edendaja, Eesti Kultuuri Koja eestseisuse liige), Riina Rand (Victoria hotelli, Grand Cafe ja Maria talu juht), Anneli Lepp (EASi turismiosakonna juht), Urmas Sukles (Haapsalu linnapea), Kuldar Leis (Sihtasutuse Tartu 2024 juhatuse liige), vestlust juhib Heli Tooman (Tartu ülikooli Pärnu kolledži emeriitdotsent)
– Eesti vaimukultuuri tulevik – Kristjan Järvi (helilooja, produtsent ja dirigent), Imbi Paju (eesti kirjanik, ajakirjanik ja filmirežissöör), Silvia Lotman (eesti bioloog ja looduskaitsetegelane), Ivar Tröner (kultuuriloolane, toimetaja ja harrastusajaloolane, Eesti Kultuuri Koja liige), Pille Lill (kultuurikorraldaja, muusik), Saale Kareda (muusikateadlane, ajakirjanik, tõlkija, toimetaja)
Registreerumine ja info Eesti Kultuuri Koja kodulehel https://kultuurikoda.eu/konverents-2024/ ja Facebookis https://fb.me/e/5Vtt70976
Kõik on oodatud kaasa mõtlema – MEIL ON LOOTUST ÜHESKOOS. Kohtume Pärnus!

Sotsioloogiaõppe ja Eesti Sotsioloogide Liidu juubelikonverents „Eesti sotsioloogia eile ja täna: sotsioloogiaõpe Tartu Ülikoolis 35 ja Eesti Sotsioloogide Liit 25“
2024-11-15 11:00 - 19:00
Sotsioloogiaõppe ja Eesti Sotsioloogide Liidu juubelikonverents „Eesti sotsioloogia eile ja täna: sotsioloogiaõpe Tartu Ülikoolis 35 ja Eesti Sotsioloogide Liit 25“
15. novembril kella 11–19 toimub Tartu Loomemajanduskeskuse Pargisaalis (Kalevi 17) konverents, millega tähistatakse 35 aasta möödumist sotsioloogiaõppe algusest Tartu Ülikoolis (ja Eestis üldse) ning Eesti Sotsioloogide Liidu 25. sünnipäeva. Üritusele on oodatud kõik Eesti sotsioloogid ja teised sotsiaalteadlased, Tartu Ülikooli sotsioloogia vilistlased läbi aegade, Tartu Ülikooli praegused sotsioloogiat pea- ja kõrvalerialana õppivad tudengid ning kõik teised sotsioloogiahuvilised.
Kava
11:00 Avamine – tervitussõnavõtud sotsiaalteaduste valdkonna dekaanilt Margit Kellerilt, ühiskonnateaduste instituudi juhatajalt Ragne Kõuts-Klemmilt ja empiirilise sotsioloogia professorilt Kairi Kasearult
11:15 Sotsioloogiaõppe algusest Tartu Ülikoolis – professor Veronika Kalmus
11:45 Akadeemik Ellu Saar: sotsioloogia õppejõud Teaduste Akadeemiast – dotsent Triin Roosalu (TLÜ)
12:15 Vilistlaste meenutusi sotsioloogiaõppe algusaegadest (Jüri Seilenthal, Margus Paas, dr Kadri Koreinik)
13:00 Suupiste paus
13:30 TÜ sotsioloogiaõppe eelajalugu: TRÜ sotsioloogia labor – professor Peeter Vihalemm
14:00 TÜ sotsioloogiaõppe eelajalugu: TRÜ perelabor – professor Ene-Margit Tiit
14:30 TÜ sotsioloogiaõppe lõpetaja statistiline ülevaade – dotsent Liina-Mai Tooding
15:00 Sotsioloogiaõpe nüüd ja praegu – üliõpilased Triine Kose ja Anni Koov
15:15 Suupiste paus
15:45 Sotsioloogia missioonist – professor Marju Lauristin
16:15 professor Paul Kenkmanni nimelise sotsioloogiaalase doktoritöö preemia üle andmine ning Eesti Sotsioloogide Liidu auliikmete tänamine
17:30 Õhtune vastuvõtt
Päeva juhib sotsioloogia doktorant Sten Torpan.
Konverentsi korraldavad Tartu Ülikooli ühiskonnateaduste instituut ja Eesti Sotsioloogide Liit.
Üritust toetab Eesti Teaduste Akadeemia.

Võõrkeeleõpetajate sügiskonverents
2024-11-16 10:00 - 17:30
Võõrkeeleõpetajate sügiskonverents
Eesti Võõrkeeleõpetajate Liidu (EVÕL) 10. sügiskonverents toimub 16. novembril kell 10.00–17.30 Tallinna Ülikoolis (Uus-Sadama 5, ruum M-225, Mare maja).
Konverentsi eesmärk on tutvustada lõimingut laiemalt mitte ainult ainesisest või aineülest, vaid ka haridussüsteemi siduvat võimalust õppida.
Päeva jooksul toimub kaks plenaarettekannet, magistritööde posterettekanded ning kolm töötuba. Konverentsi tippsündmuseks on EVÕL-i tunnuskirjade üleandmine.
Osalemistasu:
Võõrkeeleõpetaja õppekaval õppiv üliõpilane – 10 eurot;
EVÕLi liige – 25 eurot;
mitteliikmed – 35 eurot.
Osalemistasu sisaldab kohvipause, lõunat ja osalemistõendit.
Registreerimine kestab kuni 5. novembrini või niikaua kui kohti jätkub.
Küsimused ja lisainfo:
Ene Peterson, juhatuse esimees (registreerimine)
E-post: ene@peterson.ee
Tel: + 372 5347 3836
Karola Velberg (ajakava, korralduslikud küsimused)
E-post: karola.velberg@tlu.ee
Tel: + 372 5648 8442
Konverentsi läbiviimist toetab Haridus-ja Teadusministeerium ja Tallinna Ülikool. Eesti Võõrkeeleõpetajate Liit on Haridus- ja Teadusministeeriumi partner 2022–2024.

Klotsilust PROTO avastustehases
2024-11-16 11:00 - 2024-11-24 18:00
Klotsilust PROTO avastustehases
16.–24.11 kl 11–18, v.a. 18.11 (PROTO suletud)
Novembris vallutab PROTO avastustehase taas Klotsilust! Eestis elavaid LEGO-fänne siduv ühendus EstLUG toob PROTOsse uhke näituse ning põnevaid tegevusi jagub nii pisikestele kui ka suurtele LEGO-sõpradele.
Näitusel saab muuhulgas imetleda võimast LEGO-linna ja retrolinna 1980.-90. aastatest, Eesti kaarti koos vaatamisväärsustega, ja kosmoseteemalisi LEGO komplekte.
Käsi saab külge panna erinevatel LEGO ehitusaladel ning pere pisemad saavad lustida DUPLO klotsidega, lisaks toimub nädalavahetuseti lõbus partide ehitamise väljakutse.
Täpsem info www.prototehas.ee/event/klotsilust

Noorlingvistide keeleklubi
2024-11-16 12:00 - 15:00
Noorlingvistide keeleklubi: Sugulaskeeled ja keelesugulased
16. november kl 12.00–15.00 Noorlingvistide keeleklubi: Sugulaskeeled ja keelesugulased; Tartu Ülikooli eesti ja üldkeeleteaduse instituudis.
Eesti keelel on palju sugulasi, lähemaid ja kaugemaid. Lähimate sugulus on ilmne, kaugemaid on raske mõista, ometi jäävad nad sugulasteks. Töötoas saame põgusa ülevaate uurali rahvastest ja keeltest. Lähemalt teeme tutvust komi keelega, otsime sarnasusi ja erinevusi eesti keelega. Tuleb ka väike keeleviktoriin.
Töötuba viib läbi soome-ugri keelte lektor Nikolay Kuznetsov (TÜ).
https://sisu.ut.ee/noorlingvist/

Joel Leisi loeng 19. sajandi II poole fotode vormistamisest
2024-11-16 13:00 - 14:00
16. novembril peab Ajaloomuuseumi fotokogu hoidja ja konservaator Joel Leis loengu 19. sajandi II poole fotode vormistamisest.
Kuraatorite kuldsarja kuuluv loeng toimub laupäeval, 16. novembril kell 13 Maarjamäe lossi kaminasaalis.
Kuna veel võib leida ka kodudest vanu, 19. sajandi II poolest pärinevaid fotosid, siis tutvustab Leis täpsemalt tollaste paberfotode vormistamisest – Carte-de-visite-st Imperialini.
Tahame pakkuda meie külastajatele võimalust Ajaloomuuseumi 160. ja Teatri- ja Muusikamuuseumi 100. sünnipäeva aastal võimalust tutvuda nende inimestega, kes meie näitustele ja üritustele põnevat ja inspireerivat sisu loovad.
Kuraatorite kuldsarjas saavad kõik muuseumi parimad asjatundjad rääkida oma erialast ja valdkonnast.
Piletid, hinnaga 11/9, on saadaval SIIN!
Muuseumikaardiga sissepääs tasuta. Palume kaart enne loengu algust registreerida Maarjamäe lossi kassas.
Viimane loeng kuraatorite kuldsarjast toimub 14. detsembril, kui muuseumi filmikuraator Sten Kauber viib läbi filmikriitika õpitoa.

Tantsuhuvihariduse aastapäev
2024-11-17 00:00 - 23:59
Tantsuhuvihariduse aastapäev 17. november Eesti Muusika- ja Teatriakadeemias

Eesti Tantsuhuvihariduse Liit tähistab oma 7. aastapäeva, millesse panustab ligikaudu 200 noort tantsijat ja 60 tantsuõpetajat erinevatest Eesti tantsukoolidest ja -stuudiotest ning kaasab suure osa tantsuhariduse võrgustikust, kelle toel tantsuhuviharidus igapäevaselt toimib.
“Tantsuhuvihariduse aastapäev on igal aastal oluline kohtumispaik, kus arutatakse hariduse, kultuurihariduse ning tantsuvaldkonna teemasid, luuakse vägev loometöö koos noorte tantsijate ja professionaalidega, tähistatakse tantsu olulisust ning tunnustatakse valdkonna tegijaid,“ toob sündmuse peakorraldaja Meeli Pärna välja kokkutulemise olulisuse.

KL 11.00–16.30 toimub Tantsuhariduse Foorum, mille teemaks on “Toetamise kunst: toetav ja hooliv kogukond”. Esinejate seas on psühholoog Rita Rätsepp, kes käsitleb vaimse tervise probleemide põhjuseid ja lahendusi. Rahvusvahelist vaadet pakub Joan van der Mast Hollandist, kes on ülemaailmse tantsuhariduse võrgustiku Dancing Child International (daCi) nõukogu liige. Toimuvad erinevate ekspertide ja valdkonna praktikute ettekanded ning vestlused. Foorumi lõpetab Mihkel Raua motivatsioonikoolitus, mis julgustab hirmust ja kriitikast üle saama.

Õhtu kulmineerub Tantsuhuvihariduse Galaga, mis algab kell 18.00 Eesti Teatri- ja Muusikaakadeemias audiorännakuga ning jätkub etendusega, mille lavastajaks on Jüri Nael. Gala lavastuse loovad 24 tantsukooli ja -stuudiot koos professionaalide meeskonnaga, kuhu kuuluvad Jüri Nael, koreograafid Kärt Tõnisson ja Liisa Laine ning videokunstiga loob värvi Tom Tristan Kidron. Muusikalise kujunduse loob Muudu koos Kostja Tsõbulevski, Arno Tamme ja Kéaga. Õhtu jooksul jagatakse mitmeid tunnustusi ning kuulutatakse välja Gerd Neggo nimelise tantsuhariduse preemia saaja, kes on olnud oluline valdkonda panustaja läbi aastate.

Kõik tantsuhuvilised on galale väga oodatud ning pileteid saab osta Fienta keskkonnast.

Kogu info sündmusest https://tantsuharidus.ee/sundmus/tantsuhuvihariduse-aastapaev-17-novembril-eesti-muusika-ja-teatriakadeemias/

Uudishimupäev
2024-11-17 00:00 - 23:59
Kolmandal uudishimupäeval löövad kaasa muuseumid, raamatukogud ja haridusasutused üle Eesti
President Alar Karise algatusel tähistame 17. novembril kolmandat korda uudishimupäeva, kuid uudistamist pakuvad muuseumid, ülikoolid, koolid, raamatukogud üle Eesti kogu nädala vältel. Riigipea kutsub kõik üles tähistama uudishimu päeva, sest uudishimu on tarkuse salavõti ja iga küsimus avab ukse uude maailma. Riigipea ise tutvub Tallinna Lennujaama ja Lennuliiklusteeninduse tööga.
President Karis kutsub kõik üles tähistama uudishimu päeva, sest uudishimu on tarkuse salavõti ja iga küsimus avab ukse uude maailma. „Iga küsimus, mille esitame, avab uue ukse teadmiste maailma. Uudishimu aitab meil paremini mõista meie ümbritsevat, avardada oma silmaringi ja leida uusi võimalusi,“ ütles president Karis. „Kutsun kõiki võtma aega, et uurida, katsetada ja avastada. Olgu selleks uus hobi, teaduslik katse või arutelu sõpradega — iga samm, isegi kõige väiksem, on samm teadlikuma ja avatuma maailma suunas. Ja kindlasti jagage oma avastusi ja inspiratsiooni! Rääkige oma pereliikmetele, sõpradele ja kolleegidele oma avastustest.“
Oma kogemusi uudishimu päevast sotsiaalmeedias jagades palume kasutada teemaviidet #uudishimupäev. Ettevõtmistest saab anda teada veebilehel president.ee.
Uudishimu päev on Vabariigi Presidendi algatus, mida tähistati esimest korda 2022. aasta 17. novembril. Selle eesmärk on väärtustada uudishimu kui elukestva õppimise alust ning innustada tegevusi, mis inspireerivad igas vanuses inimesi silmaringi avardama ja uusi teadmisi ning oskusi omandama.

Ferdinand Eiseni 110. sünniaastapäevale pühendatud konverents
2024-11-17 12:00 - 16:00
Ferdinand Eiseni 110. sünniaastapäevale pühendatud konverents toimub pühapäeval, 17. novembril 2024 kell 12
TLÜ Eesti pedagoogika arhiivmuuseumis (Rävala pst 10 Tallinn)
Konverentsi kava
11.40–12.00 Osavõtjate registreerimine
12.00–12.10 Konverentsi avamine. Tarmo Soomere
12.15–12.35 Mida saab näha Ferdinand Eisenile pühendatud näitusel? Marga Lvova
12.40–12.50 Ferdinand Eisenit kui tööandjat meenutades. Lea Lumi
12.55–13.15 Ferdinand Eiseni osast meie koolinoorte muusikakultuuri edendamisel. Jaan Laidmets
13.20–13.40 Kunstiainete õpetamine ja õpilastööde näitused aastail 1960–1980. Reet Võrk
13.40–14.10 Kohvipaus
14.15–14.35 Ferdinand Eisen Käisi pärandi jäädvustajana. Kai Võlli
14.40–15.00 Ferdinand Eiseni panus koolieelse kasvatuse arengusse. Mare Torm
15.05–15.25 Ferdinand Eiseni tähendus eesti koolikultuuris. Urve Läänemets
15.30 Vestlusring teemal “ Ferdinand Eisen eesti kooli ja rahvusliku identiteedi hoidjana”.
Osalusest palume teada anda hiljemalt 8. novembriks. Link registreerimisvormile.
Konverentsi on võimalik jälgida otseülekandena TLÜ Eesti pedagoogika arhiivmuuseumi FB lehel.
Rävala pst 10 peauks on 17. novembril avatud kell 11.30–12.15. Hiljem tulijatel palume majja pääsemiseks helistada tel 665 3461.
Lisateave
Veronika Varik
TLÜ Eesti Pedagoogika Arhiivmuuseumi direktor
veronika.varik@tlu.ee, 665 3460

Maapõuenädal 2024
2024-11-18 08:00 - 2024-11-29 17:00
Maapõuenädal 2024 keskendub noorte teadlikkuse tõstmisele
Eesti Geoloogiateenistuse eestvedamisel toimub järjekordne maapõuenädal, mis pakub harivaid ja innovaatilisi sündmusi nii noortele kui ka spetsialistidele.
Tänaseks on maapõuenädala raames toimuval maapõueviktoriinil osalenud juba üle 650 õpilase. 18.–29. novembrini toikuvale viktoriinile registreerus 68 kooli üle Eesti, pakkudes sellega õpilastele võimalust süvendada teadmisi Eesti maapõuest ja geoloogiast. Parimad koolid saavad auhinnaks ekskursiooni Eesti Geoloogiateenistuse Arbavere uurimiskeskusesse 2025. aasta kevadel.
Lisaks viktoriinile toimus maapõuenädala ühe osana 21. novembril Eesti esimene maa-aluse innovatsiooni konverents, mille korraldas Ettevõtluse ja Innovatsiooni Sihtasutus koostöös turuosalistega. Konverents keskendus maa-aluse taristu kasutamise olevikule ja tulevikule ning selles peituvatele võimalustele ja kasudele Eesti riigile.
Eesti Geoloogiateenistuse direktor Sirli Sipp Kull rõhutas maapõuenädala olulisust: “Geoloogia puudutab meie elu rohkem, kui me igapäevaselt teadvustame – alates loodusvarade kasutamisest kuni innovaatiliste lahendusteni, mis aitavad tagada meie energiajulgeolekut ja elukeskkonna kestlikkust. Maapõuenädal keskendub noorte teadlikkuse tõstmisele ning samuti toob kokku spetsialistid ja otsustajad, et arutada meie maapõue tulevikuvõimalusi.”
Maapõue populariseerimise ühe osana on Eesti Geoloogiateenistusel valmimas õppefilm, mis tutvustab Eesti geoloogilist arengut viimase kahe miljardi aasta jooksul, pakkudes harivat ülevaadet meie maapõue ehitusest ja maavaradest.
TalTech korraldab omalt poolt maapõuenädala raames noortele kaks töötuba “Mineraalid – superstaarid. Kust tuleb kahvel?”. Töötoad toimuvad 26.11 kell 18.00–19.00 ja 28.11 kell 15.00–16.00 TalTechi energeetikamajas.
Kõikidel koolidel võimalik selleks, et õppida tundma Eesti maavarasid, teada saada milleks meil on vaja kriitilisi toormeid ning mis keskkonna- ja ühiskonnaprobleemid maavarade ja toormete kaevandamise ja kasutamisega kaasnevad, laenutada või soetada endale „Maapõue seljakott“ https://egt.ee/seljakott
Maapõuenädala korraldamist toetab Ettevõtluse ja Innovatsiooni Sihtasutus.

RITA+ rakendusuuringute infotund
2024-11-18 09:00 - 12:00
Eesti Teadusagentuur kuulutab järgnevatel kuudel välja konkursid viie uue rakendusuuringu läbiviijate leidmiseks. Rakendusuuringute teemad pakkusid välja EV ministeeriumid, Riigikantselei ja Arenguseire Keskus. Rakendusuuringute kogumaht on ligikaudu 3,5 miljonit eurot ning need viiakse läbi RITA+ programmi raames.

18. novembril kell 9–12 toimub infotund, kus Eesti Teadusagentuur, Arenguseire Keskus, Riigikantselei ja ministeeriumid esitlevad oma ootusi rakendusuuringutele ja on võimalik küsida lisainfot. Infotunnile saab registreeruda siin
Registreerunutele saadetakse link infotunnil osalemiseks. Infotundi salvestatakse ja see jääb huvilistele järelkuulatavaks kuni konkursside sulgumiseni.
Rohkem infot rakendusuuringute teemade kohta leiad SIIT.
Ürituse ajakava:

Aeg
Teema
Esitaja

9.00
Algus

9.00 – 9.10
Sissejuhatus, RITA+ üldised reeglid

9.10 – 9.40
(10 min tutvustus ja 20 min küsimused)
Eesti mereala ökoloogia ja mereökosüsteemi hüvede digikaksik
Reet Laos

9.40 – 10.10
Rahvastikuandmete simulatsioonimudeli arendamine

10.10 – 10.40
Eesti liikuvusmudel – andmeanalüütika tööriist strateegilisteks liikuvusotsusteks
Siim Viin

10.40 – 11.00
Vaheaeg, puhveraeg

11.00 – 11.30
Teise kooliastme õpilaste kehalist aktiivsust ja vaimset heaolu toetavate oskuste, harjumuste ja hoiakute kujundamine
Henek Tomson

11.30 – 12.00
Rahvastiku tasakaalustatud toitumise edendamine
Heli Laarmann

Lisainfo:
Indrek Heinla
RITA+ vanemkonsultant
Eesti Teadusagentuur
indrek.heinla@etag.ee
+372 5524134

Konverents “Muutuste tuules: Tööheaolu kompass”
2024-11-19 00:00 - 23:59
Konverents “Muutuste tuules: Tööheaolu kompass”
19. novembril 2024 toimub Tallinna Ülikoolis konverents “Muutuste tuules: Tööheaolu kompass”.
Konverents toob kokku spetsialistid, teadlased ja praktikandid, kes arutavad tööheaolu ja töötingimuste oluliste muutuste üle.
Konverentsil keskendutakse tööheaolu parendamise võimalustele ning uute suundade ja lahenduste leidmisele, et toetada töötajate heaolu kiiresti muutuvas töömaailmas. Ürituse käigus on võimalus kuulata inspireerivaid ettekandeid, osaleda töötubades ja vahetada mõtteid teiste osalejatega.
Korraldavad Tallinna Ülikool koostöös Sotsiaalministeeriumi ja Eesti Sotsiaaltöö Assotsiatsiooniga.
Hoia end kursis ning tule osalema, et saada uusi teadmisi ja ideid, kuidas luua parem tööelu nii endale kui ka teistele.
Registreerimise tähtaeg on 10. november või kuni kohtade täitumiseni.

Välishindamise aastaraamatut tutvustav veebiseminar
2024-11-19 15:00 - 16:30
“Ülevaade haridussüsteemi välishindamisest 2023/2024. õppeaastal” – 19. novembril kell 15.00
Kutsume koolipidajaid ja koolijuhte osalema välishindamise aastaraamatut tutvustaval veebiseminaril! Haridus- ja Teadusministeerium on valmis saanud välishindamise aastaraamatu “Ülevaade haridussüsteemi välishindamisest 2023/2024. õppeaastal.” Veebiseminaril tutvustame olulisemaid tulemusi ja artikleid, mis keskenduvad Eesti haridussüsteemi hetkeseisule ja arenguvõimalustele:

Ülevaade aastaraamatu artiklitest – Katrin Ohakas, õigus- ja personalipoliitika osakonna järelevalve valdkonna peaekspert;
Õppetunnid PISA uuringu tulemustest – Maie Kitsing, üldhariduspoliitika osakonna haridusjuhtimise ja õpetajapoliitika valdkonna nõunik;
Haldusmenetluse rakendamine koolides – Elen Ruus, õigus- ja personalipoliitika osakonna järelevalve valdkonna juht;
Tugispetsialistide teenuse tagamine koolides – Anne Põldsaar, järelevalve valdkonna peaekspert.

Ootame kõiki, kellel on huvi Eesti hariduse kvaliteedi ja arengusuundade vastu, et ühiselt vaadata haridussüsteemi välishindamise tulemusi ja õppida teiste kogemustest.

Eesti Lasteaednike Liidu VIII konverents "Tarkus Tuleb Tasapisi"
2024-11-20 00:00 - 23:59
Eesti Lasteaednike Liidu konverents “Tarkus tuleb tasapisi VIII”

Eesti Lasteaednike Liidu VIII konverents “Tarkus Tuleb Tasapisi” fookuses on vaimne heaolu.
Konverents toimub 20.novembril 2024 Hestia Hotel Europas, Tallinnas.

Päevakava
9.30-10.00 Kogunemine tervituskohviga
10.00-12.00 Inimeseks õppimine. Nina Sajaniemi. Ida-Helsingi Ülikool (sünkroontõlge)
12.00-13.00 Lõunapaus
13.00-14.30 Rõõm elu ilust. Professor Mare Pork. Tallinna Ülikool
14.30-14.45 Sirutuspaus
14.45-16.15 Vägivallatu suhtlemine. Anneli Pille, CNVC sertifitseeritud treener
16.15-16.30 Päeva kokkuvõte

Konverents on ELALi liikmetele tasuta, teistele 29 eurot.

Õpetaja töö- ja palgakorralduse konverents „Äkki õnnestub!?“
2024-11-20 00:00 - 23:59
Õpetaja töö- ja palgakorralduse konverents „Äkki õnnestub!?“
20. novembril algusega kell 10 toimub Võru kultuurimajas Kannel „HaridusLood“ jätkukonverents „Äkki õnnestub!?“.
Kuidas muutunud õpikäsituse “usku” õpetajaid kooli leida ja hoida? Mitmed uuringud toovad välja, et peamised tegurid, mis mõjutavad õpetajaameti atraktiivsust, on õpetaja palk, staatus ja töökoormus.
2013. aastal muudeti seadusandluses õpetaja töö- ja palgakorraldusega seonduvaid põhimõtteid. Kas ja kuidas oleme hakkama saanud vajalike muutuste mõtestamisega ja ellu rakendamisega? Milliseid oskuseid eeldab õpetaja töö- ja palgakorralduse kaasajastamine omavalitsuste ja koolide meeskondadelt?
Eesti Linnade ja Valdade Liit koostöös Heateo Haridusfondi, Figure Baltic Advisory, Alustavat Õpetajat Toetav Kooli, Haridus- ja Teadusministeeriumi, Võru Linnavalitsuse ja paljude omavalitsuste meeskondadega korraldab “HaridusLood” jätkukonverentsi „Äkki õnnestub!?“ õpetaja töö- ja palgakorralduse teemal.
Konverentsile on oodatud kohalike omavalitsuste juhid, haridusjuhid, finantsjuhid, õigusvaldkonna juhid, personalijuhid, kohalike omavalitsuse volikogude liikmed, koolijuhid, erakoolide pidajad ja juhid, õppejuhtide ja õpetajate ning ülikoolide esindajad, poliitikakujundajad ministeeriumidest ja riigikogust.
Konverentsil täname õpetaja töö- ja palgakorralduse kaasajastamisse seni panustanud tegijaid.
Konverentsil saavad sõna praktikud ning eksperdid, kes jagavad kogemusi, kuidas tõsta õpetajate töö atraktiivsust ning tagada kvaliteetne haridus kõikidele õpilastele üle Eesti. Konverentsipäeva juhivad Triin Noorkõiv Alustavat Õpetajat Toetavast Koolist ja haridusuuenduste eestvedaja Robert Lippin.
Rohkem infot kodulehel www.elvl.ee/opetaja-too-ja-palgakorralduse-konverents-akki-onnestub-ja-kov-haridusjuhtide-oppepaev
Palume osalemisest teatada hiljemalt 11. november e-postile angela.saksing@elvl.ee
Lisainfo ja korralduslikud küsimused angela.saksing@elvl.ee

Konverents „Sillad teadusalade ja ühiskonna vahel. Miks ja kuidas teha eri valdkondi ühendavat teadustööd?“
2024-11-20 00:00 - 23:59
Konverents „Sillad teadusalade ja ühiskonna vahel. Miks ja kuidas teha eri valdkondi ühendavat teadustööd?“
20. novembril toimub Tartu Ülikooli raamatukogus konverents, mille keskmes on teadusaladevahelise ja -ülese koostöö köögipool. Konverentsiga koos toimub 20.–21. novembril samal teemal noorteadlastele mõeldud praktiline lühikoolitus. Palume konverentsile registreeruda hiljemalt 15. novembril, lühikursuse kohad on juba täitunud.
Vajadus teadusalade piire ületava koostöö järele kasvab järjest nii maailma kobarprobleemide lahendamisel kui ka rahastusmeetmetest teadusraha hankimisel. Konverentsi peakorraldaja, sotsiaalteaduste valdkonna dekaani Margit Kelleri sõnul on Eestis erialadevahelise koostöö vallas kogemusi omajagu, kuid need on suuresti süstemaatiliselt analüüsimata. „Mujal maailmas on inter- ja transdistsiplinaarse teaduse protsesside ja võttestiku kohta rohkelt metoodilist ja ka teadusfilosoofilist materjali. See väärib jagamist, et alus- ja rakendusteaduse huvilised saaksid paremad töövahendid,“ selgitas Keller konverentsi eesmärki.
Nii on konverentsi ettekanded ja neile järgnev aruteluring kantud küsimustest, kuidas ületada teadusaladevahelises ja -üleses koostöös varitsevaid karisid ning mil viisil avardada uurimispiire transdistsiplinaarse probleemipüstituse kaudu.
Konverentsi avaettekande teeb kaasprofessor Jonas Torrens Utrechti Ülikooli kestliku arengu Copernicuse instituudist. Torrens tutvustab lähemalt teadusaladeülese teadustöö juhendi loomisel ja ebatavalise koostöö keskuse (Centre for Unusual Collaborations) töös saadud kogemusi. Hollandi õppetundide kõrval on jutuks ka võimalused, kuidas ülikoolid saavad luua toetava keskkonna teadusalade piire ületavaks teadustööks.
Konverentsiga koos toimub 20.–21. novembril Torrensi juhtimisel Tartu Ülikooli noorteadlastele mõeldud praktiline lühikoolitus, mille käigus harjutatakse teadus- ja muude valdkondade vahelist ja ülest teemapüstitust, käsitletakse eri vaatenurki ja koostöömeetodeid.
Konverents saab teoks Tartu Ülikooli sotsiaalteaduste valdkonna dekanaadi ja kestliku arengu keskuse koostöös. Päeva juhib Margit Keller.

Rahvusvaheline lapse õiguste päev
2024-11-20 00:00 - 23:59
20.11 rahvusvaheline lapse õiguste päev.

Matemaatikaolümpiaad 2024 lihtsustatud õppes
2024-11-20 10:00 - 13:00
Matemaatikaolümpiaad 2024 lihtsustatud õppes
20.11.2024 kell 10-13 toimub Urvaste Koolis matemaatikaolümpiaad põhikooli lihtsustatud riikliku õppekava lihtsustatud tasemel õppivatele 4.-9. klassi õpilastele.
Olümpiaad saab teoks koostöös SA Võrumaa Arenduskeskusega. Palun registreerida hiljemalt 11.11.2024, saates e-kirja jaanika.kast@urvastekool.edu.ee.
Olümpiaadi eesmärgiks on õpilastele arengukohase pingutust nõudva kogemuse võimaldamine. Samuti neile väljaspool harjumuspärast keskkonda kohanemise ning enesega toime tulemise õpetamine ning soorituse eest tunnustamine. Olümpiaadi korraldus lähtub iga konkreetse lapse vajadustest. Enne olümpiaadi algust saab õpetaja korraldajatele selgitada, milliseid eritingimusi laps vajab.
Peame tähtsaks, et idee levib üle kogu Eesti ja rõõmustame, et matemaatikaolümpiaadidel lihtsustatud õppes on osalenud Võrumaa, Valgamaa, Tartumaa, Harjumaa ja Lääne-Virumaa koolide õpilased.
2022 suvel nimetati olümpiaad aasta haridusteoks nii Võrumaal kui ka Valgamaal. Veelgi enam, sügisel 2022 on tegu arvatud Eestimaa aasta haridusteo kategoorias kolme nominendi hulka.

Lastekaitse Liidu aastakonverents “Kuula mind päriselt!”
2024-11-20 10:00 - 16:30
Lastekaitse Liidu aastakonverents “Kuula mind päriselt!” toimub 20.novembril kell 10.00–16.30.
Konverents on pühendatud Lapse õiguste konventsiooni 35. aastapäevale ja fookuses on lapse osalusõigus. Konverentsi eesmärk on käsitleda lapse osaluse tähendust ja praktikaid erinevates keskkondades. Keskendume kuulamise olulisusele ja arutame, mida lapsed vajavad, et tunda ennast kuuldult ja mõistetult?
Konverentsil jagavad noored oma osalemiskogemusi ja teevad ettepanekuid nende paremaks kaasamiseks nii igapäevaelus kui ka poliitikakujundamises. Lisaks teevad ettekandeid erinevate valdkondade esinejad, kes jagavad oma tõlgendusi ja kogemusi laste osalemisest.
Konverentsi modereerivad Lastekaitse Liidu Lapse õiguste saadikud Elisabet Kruusmets ja Alide Kristine Alba.
Konverentsi on võimalik kell 10.00-15.50 kõigil huvilistel jälgida otseülekandena. Otseülekanne ilmub konverentsi päeval meie kodulehele.

Naisakadeemikud Virumaal
2024-11-20 11:00 - 12:30
TalTechi Virumaa kolledžit väisavad naisakadeemikud
TalTechi Virumaa kolledžis annavad 20. novembril lühiloenguid naisakadeemikud Krista Fischer, Maarja Grossberg-Kuusk, Anne Kahru, Mare Kõiva, Maris Laan ja Anu Raud.
Lisaks kolledži tudengitele on kutsutud loenguid kuulama Kohtla-Järve Gümnaasiumi õpilased.
TalTech Virumaa kolledži partnersuhete juht Anna Kaljusaar märkis, et loengud korraldatakse koostöö Eesti Teaduste Akadeemiaga.
„Loengutel käsitletakse roheteemasid, geneetikat, biostatistikat ning folkloristikat. Tegemist on populaarses vormis sissevaadetega antud teemadesse, et avardada nii tudengite kui gümnasistide maailmapilti,“ selgitas Kaljusaar.
Lisaks Virumaa kolledžile annavad naisakadeemikud loenguid veel Jõhvi Gümnaasiumis, Narva Eesti Gümnaasiumis ning Narva Gümnaasiumis. 20. novembril toimuvad Virumaa kolledžis naisakadeemikute loengud kl 11.00 – 12.20.
